Forslag til RÅDETS BESLUTNING om ændring af Europa-Parlamentets og Rådets direktiv 2002/95/EF med henblik på at fastsætte de maksimale koncentrationsværdier for visse farlige stoffer i elektrisk og elektronisk udstyr

(forelagt af Kommissionen)

BEGRUNDELSE

1. Artikel 4, stk. 1, i direktiv 2002/95/EF om begrænsning af anvendelsen af visse farlige stoffer i elektrisk og elektronisk udstyr bestemmer, at nyt elektrisk og elektronisk udstyr, der markedsføres fra den 1. juli 2006, ikke må indeholde bly, kviksølv, cadmium, hexavalent chrom, polybromerede biphenyler (PBB) eller polybromerede diphenylethere (PBDE).

2. Artikel 5, stk. 1, litra a), giver mulighed for efter behov at opstille de maksimale koncentrationsværdier, op til hvilke forekomsten af de i artikel 4, stk. 1, nævnte stoffer i bestemte materialer og komponenter i elektrisk og elektronisk udstyr kan tolereres. Til løsning af denne opgave bistås Kommissionen af det udvalg, der er nedsat ved artikel 18 i direktiv 75/442/EØF [1] om affald. Proceduren herfor er fastlagt i artikel 7 i direktiv 2002/95/EF.

[1] Senest ændret ved Rådets beslutning 1999/468/EF (EFT L 184 af 17.7.1999, s. 23).

Den 10. juni 2004 forelagde Kommissionen jf. proceduren et udkast til en beslutning til afstemning i det udvalg, der er nedsat ved artikel 18 i direktiv 75/442/EØF om affald. Der var ikke noget kvalificeret flertal for udkastet.

I overensstemmelse med den procedure, der er fastlagt i artikel 18 i direktiv 75/442/EØF, forelægges Rådet derfor et forslag til Rådets beslutning. Har Rådet ved udløbet af en frist på tre måneder regnet fra forslagets forelæggelse ikke truffet nogen afgørelse, vedtages de foreslåede foranstaltninger af Kommissionen.

Forslag til RÅDETS BESLUTNING om ændring af Europa-Parlamentets og Rådets direktiv 2002/95/EF med henblik på at fastsætte de maksimale koncentrationsværdier for visse farlige stoffer i elektrisk og elektronisk udstyr

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 2002/95/EF af 27. januar 2003 om begrænsning af anvendelsen af visse farlige stoffer i elektrisk og elektronisk udstyr [2], særlig artikel 5, stk. 1, litra a), og

[2] EUT L 37 af 13.2.2003, s. 19.

ud fra følgende betragtninger:

(1) Da det er klart, at det i nogle tilfælde er umuligt helt at undgå tungmetaller og bromerede flammehæmmere, bør der tolereres visse koncentrationsværdier af bly, kviksølv, cadmium, hexavalent chrom, polybromerede biphenyler (PBB) og polybromerede diphenylethere (PBDE) i materialer.

(2) De foreslåede maksimale koncentrationsværdier er baseret på den gældende EF-lovgivning om kemikalier, og de anses for at være de mest hensigtsmæssige til at opnå en høj grad af beskyttelse.

(3) Kommissionen har i overensstemmelse med artikel 5, stk. 2, hørt producenterne af elektrisk og elektronisk udstyr, genvindingsvirksomheder, behandlingsvirksomheder, miljøorganisationer og arbejdstager- og forbrugersammenslutninger og har fremsendt deres udtalelser til det udvalg, der er nedsat i henhold til artikel 18 i Rådets direktiv 75/442/EØF af 15. juli 1975 om affald [3] -

[3] EFT L 194 af 25.7.1975, s. 39. Senest ændret ved Kommissionens beslutning 96/350/EF (EFT L 135 af 6.6.1996, s. 32).

VEDTAGET FØLGENDE BESLUTNING:

Artikel 1

Følgende note indsættes i bilaget til direktiv 2002/95/EF:

"Ved anvendelsen af artikel 5, stk. 1, litra a), tolereres et maksimalt indhold af bly, kviksølv, hexavalent chrom, polybromerede biphenyler (PBB) og polybromerede diphenylethere (PBDE) i homogene materialer på 0,1 vægtprocent og et indhold af cadmium i homogene materialer på 0,01 vægtprocent."

Artikel 2

Denne beslutning anvendes fra 1. juli 2006.

Artikel 3

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand